UPRS Sklep II U 344/2022-10
Sodna praksa Upravnega sodišča, 2023-01-19

informativni izračun dohodnine - dokončni upravni akt - preuranjena tožba

Šele po odločitvi o morebiti vloženi pritožbi bo odmerna odločba postala dokončna, kar pomeni, da bo zoper njo stranka lahko sprožila upravni spor, če z odločitvijo ne bo zadovoljna. Upravni spor je namreč mogoče sprožiti šele potem, ko stranka izčrpa redna pravna sredstva, ki so ji na voljo v upravnem postopku.

II. Tožeča stranka nosi svoje stroške postopka.

1. Tožeča stranka je pri sodišču dne 11. 10. 2022 vložila tožbo zoper informativni izračun dohodnine, s katerim ji je Finančna uprava Republike Slovenije (v nadaljevanju: FURS) za leto 2021 od prejetih zneskov plače, nadomestila plače in povračila stroškov v zvezi z delom v višini 6.420,79 EUR ter od preostalih drugih dohodkov v višini 160.250,00 EUR informativno izračunala znesek dohodnine v višini 67.355,81 EUR in znesek akontacije v višini 40.582,76 EUR ter ugotovila, da mora tožeča stranka doplačati dohodnino v višini 26.773,05 EUR.

2. V tožbi tožeča stranka nasprotuje informativnemu izračunu dohodnine in navaja, da je davčni organ akontacijo dohodnine nepravilno izračunal tudi od drugih dohodkov. Kot pojasnjuje, namreč teh dohodkov, ni nikoli prejela. Trdi, da je bila žrtev prevare A. A., ki je izkoristil njeno slabo psihično stanje in jo prepričal, da postane direktorica in edina družbenica podjetij A., d.o.o., B., d.o.o. in C., d.o.o. Zneske, ki jih je po njegovem naročilu dvigovala iz računov podjetij, je nato osebno predajala v roke A. A., ki je vodil celotno poslovanje. Pri tem sama ni bila deležne nobene provizije ali ugodnosti, za svoje delo pa je prejemala zgolj plačo. Sodišču zato predlaga, da odločbo FURS razveljavi in vrne zadevo organu v ponovno odločanje. Zahteva tudi povračilo stroškov postopka.

3. V odgovoru na tožbo tožena stranka pojasnjuje, da je tožeča stranka zoper informativni izračun dohodnine vložila pravočasen ugovor, o katerem je bilo odločeno z odločbo št. DT 09 02-61358-2 z dne 9. 11. 2022, ki je bila dne 21. 11. 2022 vročena strankinemu pooblaščencu. Ker v času vložitve tožbe o odmeri dohodnine še ni bilo odločeno z odločbo, ki bi lahko bila predmet upravnega spora, je tožba preuranjena. Tožena stranka zato sodišču predlaga, da tožbo kot nedopustno zavrže.

5. Po prvem odstavku 2. člena Zakona o upravnem sporu (v nadaljevanju: ZUS-1) odloča v upravnem sporu sodišče o zakonitosti dokončnih upravnih aktov, s katerimi se posega v pravni položaj tožnika. Dokončni upravni akt je po tretjem odstavku 2. člena ZUS-1 tisti akt, zoper katerega ni mogoče vložiti rednih pravnih sredstev v postopku odločanja. Tožbo v upravnem sporu je po prvem odstavku 28. člena ZUS-1 mogoče vložiti v roku 30 dni od vročitve dokončnega upravnega akta, s katerim je upravni postopek končan.

6. V obravnavani zadevi tožeča stranka s tožbo izpodbija informativni izračun dohodnine, ki ga je FURS sestavila in odpremila na podlagi podatkov, s katerimi je razpolagala, upoštevaje tretji odstavek 267. člena Zakona o davčnem postopku (v nadaljevanju: ZDavP-2), po katerem velja informativni izračun dohodnine za napoved rezidenta, če ta nanj v 15 dneh od vročitve ne vloži ugovora. Informativni izračun dohodnine velja za odločbo o odmeri dohodnine po poteku roka za vložitev ugovora, če davčni zavezanec rezident nanj ne ugovarja. V tem primeru velja, da se je rezident odpovedal pritožbi. Če davčni zavezanec rezident meni, da so podatki v informativnem izračunu nepravilni ali nepopolni, lahko po četrtem odstavku 267. člena ZDavP-2 v 15 dneh od vročitve informativnega izračuna vloži ugovor, o katerem davčni organ odloči z odločbo, zoper katero ima zavezanec v roku 15 dni od njene vročitve pravico po prvem odstavku 86. člena ZDavP-2 vložiti pritožbo.

7. V pravnem pouku informativnega izračuna dohodnine je bila tožeča stranka v skladu s citiranimi določbami zakona pravilno poučena, da lahko zoper informativni izračun v roku 15 dni vloži ugovor, kar je tožeča stranka, kot je to razvidno iz podatkov upravnega spisa, tudi storila. O ugovoru je FURS odločila z odločbo o odmeri dohodnine št. DT 09 02-61358-2 z dne 9. 11. 2022, zoper katero je imela stranka možnost vložiti pritožbo na Ministrstvo za finance. Šele po odločitvi o morebiti vloženi pritožbi, bo odmerna odločba postala dokončna, kar pomeni, da bo zoper njo stranka lahko sprožila upravni spor, če z odločitvijo ne bo zadovoljna. Upravni spor je namreč mogoče sprožiti šele potem, ko stranka izčrpa redna pravna sredstva, ki so ji na voljo v upravnem postopku.

8. Iz podatkov upravnega spisa ne izhaja, da je upravni postopek končan (da je tožeča stranka zoper odmerno odločbo vložila pritožbo in da je bilo o njej že odločeno), kar pomeni, da še ni upravnega akta, ki bi bil dokončen in ki bi ga tožeča stranka lahko izpodbijala v upravnem sporu. Ker torej še ni dokončnega upravnega akta, s katerim bi bila tožeči stranki dokončno odmerjena dohodnina za leto 2021, je bila tožba zoper informativni izračun dohodnine vložena prezgodaj. Zato je sodišče skladno z 2. točko prvega odstavka 36. člena ZUS-1 tožbo kot preuranjeno zavrglo.

9. Odločitev o stroških postopka temelji na določbi četrtega odstavka 25. člena ZUS-1, po kateri v primeru, ko sodišče tožbo zavrže, trpi vsaka stranka svoje stroške postopka.

Zakon o upravnem sporu (2006) - ZUS-1  - člen 2, 28, 36, 36/1, 36/1-2

Zakon o dohodnini (2006) - ZDoh-2  - člen 267

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.

UPRS sodba III U 79/2013, enako tudi III U 82/2013